Full utrykning til Rygge flyplass - fly fikk ikke ut nesehjulet
- Flyet har foretatt en kontrollert nødlanding med nesehjulet ute, og er nå trygt nede på bakken, opplyser operasjonsleder Terje Lindal i Østfold politidistrikt til VG Nett. 17 ambulanser, et ambulansehelikopter, politi og brannvesen var på stedet mandag formiddag og situasjonen var lenge spent. Flere ambulanser og helikopteret ble sendt fra Oslo. - Flyet må ned her, uansett om det får ut nesehjulet eller ikke, sa Lindal like etter klokken 11. Et vitne sier til VG Nett at det så ut som at landingen gikk veldig fint og udramatisk for seg. Hovedredningssentralen for Sør-Norge bekrefter at flyet landet klokken 11.16, og at rullebanen ble skummet før landingen, ifølge Fredrikstad Blad. Pressekontakt Silje N. Thoresen ved Rygge sier til VG Nett at flyet sirklet over flyplassen i omtrent en time, og at flyplassen aktiverte beredskap på grunn av den unormale situasjonen. - Passasjerne ombord vil få en debrief etter flyet forhåpentligvis har landet trygt på bakken, sier Thoresen Flyet hadde 17 passasjerer og var på vei fra Bergen. Det tilhører selskapet DAT, som nylig startet opp i Norge. De har 15 fly, hvor 13 er mindre propellfly, ifølge E24. DAT erstatter Norwagian på Rygge flyplass etter de la ned sin virksomhet i Østfold i fjor.
Det ble slått full alarm da et propellfly som ikke fikk ut nesehjulet måtte lande på Rygge mandag formiddag.